SENTENZA TAT-TRIBUNAL GĦAS-SERVIZZ PUBBLIKU
(It-Tieni Awla)
29 ta’ Novembru 2007
Kawża F-19/07
Georgi Kerelov
vs
Il-Kummissjoni tal-Komunitajiet Ewropej
“Servizz pubbliku – Kompetizzjoni ġenerali – Bord ta’ l-Għażla – Kuntatt mal-membri tal-Bord ta’ l-Għażla – Esklużjoni mill-kompetizzjoni – Nuqqas ta’ tqegħid fuq il-lista ta’ riżerva”
Suġġett: Rikors, ippreżentat skond l-Artikoli 236 KE u 152 KEEA, li bih G. Kerelov jitlob l-annullament tad-deċiżjonijiet tal-Bord
ta’ l-Għażla tal-kompetizzjoni ġenerali EPSO/AD/43/06, tas-6 ta’ Diċembru 2006 u tat-2 ta’ Frar 2007, rispettivament, li ma
jitqegħedx fuq il-lista ta’ riżerva ta’ l-imsemmija kompetizzjoni u li jiġi eskluż minn din ta’ l-aħħar, kif ukoll il-kundanna
tal-Kummissjoni sabiex tħallsu kumpens f’somma waħda stmat ex aequo et bono fl-ammont ta’ EUR 120 491.28.
Deċiżjoni: Ir-rikors huwa miċħud. Kull parti għandha tbati l-ispejjeż tagħha.
Sommarju
1.      Uffiċjali – Rikors – Motivi
2.      Uffiċjali – Kompetizzjoni – Bord ta’ l-Ġhażla – Deċiżjoni li kandidat jiġi eskluż
(Regolamenti tal-Persunal, Artikolu 30)
1.      Fil-kuntest ta’ rikors li jikkontesta l-legalità tad-deċiżjoni li kandidat jiġi eskluż minn kompetizzjoni għar-raġuni li huwa
kiser il-kundizzjonijiet ta’ l-avviż tal-kompetizzjoni billi kkuntattja l-membri tal-Bord ta’ l-Għażla, hija l-persuna kkonċernata
li għandha, meta jkun hemm provi suffiċjentement preċiżi u kkorroborati in sostenn ta’ dan il-fatt, iġġib il-prova kuntrarja
jew, għall-inqas, tipprovdi spjegazzjoni jew ġustifikazzjoni li tista’ tqiegħed fid-dubju l-verosimiljanza tal-fatt allegat,
b’mod li t-Tribunal ikun jista’ jasal għad-deċiżjoni tiegħu.
(ara l-punt 34)
Referenza:
Il-Qorti tal-Ġustizzja: 7 ta’ Jannar 2004, Aalborg Portland et vs Il-Kummissjoni, C‑204/00 P, C‑205/00 P, C‑211/00 P, C‑213/00 P, C‑217/00 P u C‑219/00 P, Ġabra p. I‑123, punt 79
2.      Il-Bord ta’ l-Għażla ta’ kompetizzjoni, li skond l-Artikolu 30 tar-Regolamenti tal-Persunal għandu s-setgħa jħejji lista ta’
kandidati xierqa, huwa kompetenti sabiex jikkonstata l-imġiba irregolari ta’ kandidat u jeskludih mill-kompetizzjoni skond
il-kundizzjonijiet ta’ l-avviż tal-kompetizzjoni. F’dan ir-rigward, il-fatt li d-deċiżjoni formali ta’ esklużjoni tal-kandidat
ġiet ikkomunikata lil dan ta’ l-aħħar biss wara l-pubblikazzjoni tal-lista ta’ riżerva li bi żball kienet tinkludi l-isem
tal-persuna kkonċernata ma jirrendix l-imsemmija deċiżjoni irregolari, fin-nuqqas ta’ xi terminu perentorju f’dan ir-rigward,
previst fid-dispożizzjonijiet applikabbli tar-Regolamenti tal-Persunal, u fin-nuqqas ta’ xi ksur tal-prinċipju ta’ amministrazzjoni
tajba li l-istituzzjoni tista’, għal din ir-raġuni, tiġi akkużata li wettqet.
(ara l-punt 37)